Întrebată, duminică, la Pro TV, dacă l-a invitat pe premier să facă parte din PNL, copreşedintele liberal Alina Gorghiu a spus: "Categoric, categoric da. Este o opţiune care îi aparţine. Bănuiesc că e prematur să formuleze un răspuns, dar sunt absolut convinsă că toamna se decantează mult mai bine ideile. Nu are timp acum să cugete la o eventuală candidatura politică alături de PNL, dar la sfârşit, când tragi linia mandatului de prim-ministru, sunt convinsă că poţi să analizezi serios, pragmatic, toate opţiunile pe care le ai la îndemână".

Copreşedintele PNL a mai spus că premierul şi-a asumat o misiune dificilă, aceea de a guverna cu un guvern tehnocrat, cu un sprijin parlamentar fragil, dar că reuşeşte să facă acest lucru bine, de cele mai multe ori.

"Mă uit la Dacian Cioloş acum şi e o misiune foarte grea pe care şi-a asumat-o, cu suportul PNL, însă să ştiţi că simt în anumite momente că are o reţinere în activitatea guvernamentală dată tocmai de fragilitatea sprijinului din Parlament. În momentul în care eşti guvern politic ştii că mizezi pe o anumită majoritate parlamentară. Ce face prim-ministrul României acum e un lucru dificil. Să ţii tot timpul în echilibru o majoritate parlamentară care să te susţină şi să mai fi şi cu capul la activitatea guvernamentală şi, cu toate acestea, el reuşeşte şi reuşeşte bine pe multe segmente" a declarat Gorghiu.

Copreşedintele PNL a mai susţinut că misiunea Cabinetului Cioloş este de a păstra economia în paramentrii normali, în an electoral, de o ţine departe "populismul unor acte legislative" şi de a organiza alegerile în termeni buni. Gorghiu a mai spus că după alegerile din toamnă va fi un guvern politic, dar că oameni valoroşi din Cabinetul Cioloş au uşa deschisă la PNL, aşa cum a mai transmis.